ფრიშტაკი

ფრიშტაკი () — ქალაქი ჩეხეთის რესპუბლიკის ზლინის მხარეში. ფრიშტაკი ზლინის რაიონში მდებარეობს. ქალაქი ოთხი ადმინისტრაციული უბნისგან შედგება. 

სახელწოდება
ქალაქის სახელწოდება წარმოშობით გერმანულია და ,,თავისუფალ ქალაქს" ნიშნავს. 

გეოგრაფია
ფრიშტაკი ქალაქ ზლინიდან ჩრდილოეთით დაახლოებით 5 კილომეტრში მდებარეობს. ქალაქის ტერიტორიის ჩრდილოეთ ნაწილი ჰოსტინ-ვსეტინის მთებშია გაშენებული, ხოლო დანარჩენი ვიზოვიცეს მთიანეთში. ქალაქის ტერიტორიაზე მდებარე ყველაზე მაღალი წერტილის სიმაღლე 566 მეტრია ზღვის დონიდან.
ფრიშტაკი მორავიის ვლახეთის და ჰანის  ეთნოგრაფიული რეგიონების საზღვარზე მდებარეობს. ქალაქში მიედინება პატარა მდინარე ფრიშტაკი, რომელზეც წყალსაცავი 1935–1938 წლებში ააგეს. ამ წყალსაცავიდან ქალაქ ზლინს სასმელი წყალი მიეწოდება. 1997 წლიდან ფრიშტაკის წყალსაცავს კულტურული ძეგლის სტატუსი აქვს.

ისტორია
ისტორიულ წყაროებში ქალაქი პირველად 1356 წელსაა მოხსენიებული, ლათინური დასახელებით „ფრეისტატი“. 1382 წლის ცნობებით ქალაქი საკმაოდ მდიდარი და წარმატებული იყო. განვითარებული იყო ხელსაქმე, ვაჭრობა, საყასბო საქმე და აბანოები. ეს განვითარება შეაფერხა ოცდაათწლიანმა ომმა. XIX საუკუნეში ფრიშტაკში განვითარდა სოფლის მეურნეობა და მეტყევეობა. 1841 წელს ქალაქში გაჩნდა დიდი ხანძარი და ხის შენობების უმეტესობა დაიწვა, რომელიც მოგვიანებით მყარმა ქვის ნაგებობებმა ჩაანაცვლეს.

ღირსშესანიშნაობები
160px|მინი|მარცხნივ|წმინდა ნიკოლოზის ეკლესია
ქალაქის მთავარი ღირსშესანიშნაობა წმინდა ნიკოლოზის ეკლესიაა. ნაგებობის არქიტექტურული სტილი გაურკვეველია, ის ყველაზე ახლოს ბაროკოს არქიტექტურასთან დგას. ეკლესიის ყველაზე ძველი ნაწილი XVI საუკუნეში ააგეს, 1820 წელს სამრეკლო განაახლეს და თავად ტაძარი გააფართოვეს. ეკლესიის წინ დგას ქვის ჯვარი, რომელიც ბაროკოს სტილშია ნაკვეთი და 1763 წელს დადგეს. ქალაქის მთავრობის პირველი ქვის შენობა ფრიშტაკში 1680 წელს ააგეს. შენობა ადგილობრივმა არქიტექტორმა ვლადიმირ ფიშერმა დააპროექტა.

ცნობილი ადამიანები
ვლადიმირ ფიშერი (1870–1947) - არქიტექტორი
იაროსლავ კვაპილი (1892–1958) - კომპოზიტორი, დირიჟორი და პიანისტი
ბრჟეტისლავ ბაკალა (1897–1958) - დირიჟორი, პიანისტი და კომპოზიტორი
ვაცლავ რენჩი (1911–1973) - პოეტი, დრამატურგი და თარჯიმანი
დალიბორ ბრაზდა (1921–2005) - კომპოზიტორი და დირიჟორი

დაძმობილებული ქალაქები
 კანიანკა, სლოვაკეთი
 მურანი, სლოვაკეთი

რესურსები ინტერნეტში

სქოლიო

კატეგორია:ზლინის მხარის ქალაქები